Eskom kom skuldbelaaide munisipaliteit tegemoetArgieffoto (Foto: stevepb, Pixabay) Eskom het vandeesweek ingestem om ’n gedeelte van die Maluti-a-Phofung-munisipaliteit (Harrismith) in die Vrystaat se bevrore fondse beskikbaar te stel sodat die munisipaliteit van sy uitgawes kan dek. Eskom het Saterdag in ’n verklaring gesê die kragvoorsiener het Vrydag ingestem om R90 miljoen van die munisipaliteit se bevrore fondse beskikbaar te stel sodat die munisipaliteit sy werknemers se salarisse kan betaal en ander lopende koste kan dek. Dít volg nadat die munisipaliteit se bankrekening vroeër vandeesweek ingevolge ’n hofbevel bevries is sodat Eskom onbetaalde skuld deur die munisipaliteit kan verhaal. Die hofbevel is reeds in 2018 bekom nadat die Maluti-a-Phofung-munisipaliteit herhaaldelik versuim het om sy verpligtinge teenoor die kragvoorsiener na te kom. Die munisipaliteit se kragrekening is tans R5,3 miljard oortrokke. Luidens die verklaring toon die munisipaliteit se bankrekening tans ’n saldo van R220 miljoen. Dié bankrekening sal ingevolge ’n hofbevel geblokkeer bly totdat die munisipaliteit ’n ooreenkoms met Eskom teen 7 Augustus aangaan oor hoe hy sy skuld gaan verminder. “Eskom sal voortgaan om alle beskikbare regsweë te ondersoek om te verseker dat die uitstaande munisipale skuld verhaal word,” het die kragvoorsiener gesê. “Die algehele uitstaande munisipale skuld van R30,9 miljard aan die einde van Junie bedreig Eskom se volhoubaarheid. Munisipaliteite het ŉ verantwoordelikheid om hul finansiële verpligtinge vir elektrisiteitsvoorsiening by die groot maat na te kom.”